Jurgen Klopp iżomm il-wegħda mal-partitarji ta' Liverpool Il-coach Jurgen Klopp ... il-ġenju ... erba' snin u nofs ilu, eżattament f'Ottubru 2015, għamel wegħda lill-partitarji ta' Liverpool li kien se jkun il-persuna li jwassal lit-team għar-rebħ tat-titlu. U proprju bit-telfa ta' 2-1 li sofrew Manchester City kontra Chelsea, Liverpool ġew dikjarati champions minħabba li meta fadal seba' partiti għal tmiem il-kampjonat huma għandhom vantaġġ ta' 23 punt u għaldaqstant ma jistgħux jiġu milħuqa. Huwa kien ħa post Brendan Rodgers u t-trasformazzjoni ta' Liverpool taħt Klopp rat lill-partitarji tar-Reds kapaċi jħaddnu l-preżent aktar milli jirriflettu fuq il-glorji tal-passat, xi ħaġa li spiss kienu akkużati li għamlu matul dawn l-aħħar 30 sena. Fl-ewwel konferenza tal-aħbarijiet huwa kien wiegħed li se jgħin lit-team jirbaħ l-ewwel unur fi żmien erba' snin u li eventwalment għamel dan billi rebaħ il-UEFA Champions League, il-UEFA Super Cup kif ukoll it-Tazza tad-Dinja tal-Clubs. F'din il-konferenza stampa, Klopp kien qal li: "F'dan il-mument il-familja kollha ta' Liverpool (madwar id-dinja) hija xi ftit nervuża, ftit pessimista u ftit wisq dubjuża. "Il-partitarji ta' Liverpool huma rinomati li huma minn fost l-aqwa fid-dinja iżda mhumiex jemmnu fil-mument. "Dan huwa club kbir bi storja kbira u għaldaqstant se nagħmel dak kollu possibbli biex naslu sat-tragward li ilna nistennew. Peró rridu naħdmu fi sforz kollettiv." Dan kien kliem tad-deheb minn Jurgen Klopp hekk kif proprju nhar il-Ħamis Liverpool rebħu d-19-il kampjonat fl-istorja tal-club.